A belga válogatott hazai mérkőzéseinek számos stadion adott otthont története során. A legtöbb mérkőzést a Baldvin király Stadionban (korábbi nevén: "Heysel stadion", "Jubileumi stadion") rendezték. A létesítményt 1930-ban nyitották meg Belgium fennállásának 100. évfordulóján. Ebben az időben 75000 fő volt a befogadóképessége. 1946-ban átnevezték "Heysel stadion"ra. Ehhez a névhez kapcsolódik a labdarúgás történetének egyik legnagyobb tragédiája. Az 1985-ös BEK-döntőben az angol Liverpool és az olasz Juventus találkozott. A mérkőzés előtt a stadionban kialakult rendbontás következtében ledőlt egy támfal. A Heysel-tragédiában 39, többségében olasz szurkoló vesztette életét. Három évvel a tragédia után előkészítették a terveket a felújításra. 1995-ben miután elkészültek a munkálatokkal új nevet kapott a stadion. A jelenleg is használt nevét Baldvin király után kapta.